اوسیاہ کے بعد پیر بکوٹی کا قیام بیروٹ کی تاریخ کا بھی اہم واقعہ ہے ، بیروٹ کی پہلی اور مرکزی مسجد کا انتظام یہاں کے بنکال ، حاجیال ، للیال،فقیرال اور مرتال خاندان کے پاس تھا ، اس مسجد میں امامت و خطابت کے لیے اہلیان علاقہ کو ایک جید عالم دین کی ضرورت تھی ، اہلیان بیروٹ کی درخواست پر آپ مستقل طور پر 1893کے اواخر میں بیروٹ آئے ، مسجد کی تعمیر نو کروائی اور 1894کے رمضان کریم میں یہاں پہلی بار نماز جمعہ کا ّغاز کیا ، آپ کے کہنے پر مسجد کے ٹرسٹیوں نے یہاں ایک مسافر خانہ بھی بنایا جہاں پر عوام علاقہ کے تعاون سے لنگر بھی جاری کیا ، خانوادہ پیر بکوٹی کی ایک روایت کے مطابق ایک رات پیر بکوٹی کو خواب میں دربار رسالت مآبﷺ میں دو یتیم بچے دکھائے گئے اور نبی پاک نے آپ سے فرمایا کہ یہ بچے تمھارے لنگر میں آتے ہیں اور واپس بھوکے چلے جاتے ہیں ، آپ اسی وقت پسینے سے شرابور اٹھے اور اس روز لنگر کی نگرانی خود کی ، مگر رات کو پھر دربار رسالتﷺ میں آپ کی طلبی ہوئی یہ سلسلہ تیسرے روز بھی ہوا اور اس روز پیر بکوٹی ایک ایک آدمی کو خود دیکھتے رہے ، انھوں نے دیکھا کہ دوردو بچے دھکم پیل کی وجہ سے سہمے ہوئے بیٹھے ہیں ، بچوں کے جسم پر صرف قمیض تھی ، آنکھوں اور چہرے سے بھوک کی وجہ سے نقاہت نمایاں تھی ، آپ لپک کر ان بچوں کے پاس پہنچے ، دونوں کو اٹھایا اور اپنے کمرے میں لے کر آئے ، انھیں اپنے ہاتھوں سے کھانا کھلایا ، پوچھنے پر معلوم ہوا کہ ان بچوں کے چھ بہن بھائی اور بھی ہیں مگر کبھی گھر میں کھانا پکتا ہے اور کبھی نہیں ، انھوں نے بچوں کو تکید کی کہ وہ روزانہ ان کے پاس آئیں خود بھی کھانا کھائیں اور گھر والوں کے لیے بھی لے جائیں ، انھوں نے بچوں کے بارے میں معلومات کیں تو انھیں معلوم ہوا کہ یہ کاملال ڈھونڈ عباسیوں کی مسجد کھوہاس کے امام اور خطیب مولانا میاں عبد العزیز علوی کے نواسے اور مولانا میاں اکبردین علوی کے پوتے ہیں ، اس پر پیر بکوٹی بنفس نفیس خود مولانا میاں عبد العزیز علوی کے پاس آئے ، دونوں نے کھل کر باتیں کیں اس دوران یہ معلوم ہوا کہ پیر بکوٹی اور مولانا میاں عبد العزیز علوی ایک ہی خاندان کی دو شاخیں ہیں ، پھر ملاقاتوں کا ایک سلسلہ چل نکلا ، پیر بکوٹی نے ان یتیم بچوں کی بیوہ ماں کے رشتہ کے لیے مولانا میاں عبد العزیز علوی سے درخواست کی اور یہ سعادت مند خاتون ستر جان پیر بکوٹی کے عقد میں آ کر حیات جاوداں پا گئیں ، یہ پیر بکوٹی کی سب سے پہلی شادی تھی ، پیر بکوٹی اس کے بعد کھوہاس منتقل ہو گئے اور یہاں پر ہی امامت و خطابت کے فرائض سر انجام دینے لگے ۔
Entity: علوی — Type: /person/author, /person